b'\n_START_ARTICLE_\nKudsia Kahar\n_START_SECTION_\nKehidupan awal dan pendidikan\n_START_PARAGRAPH_\nKudsia dilahirkan di Kuala Lumpur dan merupakan anak sulung daripada dua beradik. Ibunya, Suriaya Abdullah merupakan seorang penulis manakala bapanya ialah Abdul Kahar Mohamed ialah seorang bekas penyanyi yang pernah terlibat dalam Bintang RTM pada 1976._NEWLINE_Beliau mendapat pendidikan awalnya di Sekolah Rendah Kebangsaan Gombak Dua di Gombak, Selangor dan menerima pendidikan menengah di Sekolah Menengah Kebangsaan Puteri Ampang. Bermula dari situlah Kudsia memasang impian menjadi penyampai radio._NEWLINE_Selepas tamat menduduki peperiksaan Sijil Tinggi Persekolahan Malaysia (STPM), Kudsia pernah menyimpan hasrat untuk menjadi peguam ketika berusia 19 tahun. Beliau kemudian menyambung pelajarannya di Institut Teknologi MARA (kini Universiti Teknologi MARA) yang mana beliau mengambil kursus kewartawanan.\n_START_SECTION_\nRadio\n_START_PARAGRAPH_\nKudsia memulakan kerjaya radio terawalnya sebagai juruhebah Rediffusion Radio Network (RCN) di bawah pengurusan AmBank selama dua tahun setengah. Beliau kemudiannya berkhidmat di Radio Muzik pada 1994. Dua tahun kemudian, Kudsia menyertai rangkaian TV satelit ASTRO yang mana beliau merupakan salah seorang eksekutifnya sebelum memegang jawatan sebagai Pengurus Rancangan Hitz FM._NEWLINE_Beliau berhijrah ke Era yang ketika itu, baru sahaja memulakan siaran pada 1 Ogos 1998. Beliau merupakan antara barisan penyampai terawal Era termasuk Halim Othman, Faizal Ismail, Khairil Rashid, Linda Onn, David Low, Seelan Paul, Nadira Azizan, Jamal Jamaluddin, Subarma Mokhtaruddin dan Najman Mohamed. Semasa khidmatnya di Era, beliau memegang jawatan sebagai Pengurus Besar Rangkaian Era dan Sinar. Jawatan terakhir beliau di AMP ialah senagai Naib Presiden Media Baru di AMP Radio Networks (kini Astro Radio._NEWLINE_Beliau menyertai Star Radio Group Berhad sebagai Ketua Pegawai Operasinya pada 16 Julai 2012 sehingga 18 Oktober 2015. Kudsia juga memegang jawatan Presiden Radio Komersial Malaysia (CRM) bagi penggal kedua.\n_START_SECTION_\nLakonan\n_START_PARAGRAPH_\nKudsia memulakan kerjaya lakonan beliau dengan membintangi beberapa filem termasuk KL Menjerit (2002) dan Laila Isabella (2003).\n_START_SECTION_\nKudsia+Co\n_START_PARAGRAPH_\nKudsia merupakan pengasas syarikat miliknya, Kudsia+Co yang ditubuhkan pada November 2015. Ia menawarkan perkhidmatan berkaitan latihan dan pembangunan wanita dan ibu tunggal di seluruh Malaysia serta kursus pengucapan awam dan perkongsian ilmu untuk mengukuhkan kerjaya penyampai radio.'